## Statut LIBRE - Stranke liberalnih demokrata

### NN 124/2002 (23.10.2002.), Statut LIBRE - Stranke liberalnih demokrata

# POLITIČKE STRANKE

2019

Na temelju članka 10. Zakona o
političkim strankama (»Narodne novine« br. 76/93, 111/96, 164/98 i 36/01)
Osnivačka konvencija LIBRE – Stranke liberalnih demokrata, održana 21. rujna
2002. godine, donosi

## STATUT

Glava I. OPĆE ODREDBE

SADRŽAJ STATUTA

Članak 1.

Ovim Statutom utvrđuje se naziv,
pravni status, sjedište, pred­stavljanje i zastupanje, područje na kojem
djeluje, ciljevi i načela djelovanja, unutarnji ustroj stranke, upravna tijela
stranke, kao i način njihova izbora i opoziva, trajanje mandata i način odluči­vanja,
sredstva za rad i postupanje s imovinom, kao i sva druga pitanja od značaja za
rad LIBRE – Stranke liberalnih demokrata (u daljnjem tekstu: LIBRA).

Pravni status i unutarnje ustrojstvo

Članak 2.

LIBRA je politička stranka
pojedinaca, liberalnih demokrata okupljenih oko zajedničke politike izražene u
programima, deklaracijama, rezolucijama i odlukama te ovim Statutom i drugim
općim i pojedinačnim aktima.

LIBRA je pravna osoba upisana u
registar političkih stranaka pri Ministarstvu pravosuđa, uprave i lokalne
samouprave Republike Hrvatske.

Ustrojstveni oblici LIBRE
ustrojeni su na teritorijalnom na­če­lu i isti nemaju status pravne osobe.

Naziv i sjediŠte stranke

Članak 3.

Naziv političke stranke je LIBRA
– Stranka liberalnih demokrata, a skraćeni naziv LIBRA.

LIBRA se uz hrvatski naziv, a u
skladu sa zakonom, služi i nazivom na engleskom jeziku LIBRA – Party of Liberal
Democrats.

Odluku o promjeni naziva stranke
donosi Konvencija LIBRE. Sjedište LIBRE je u Zagrebu. Odluku o promjeni adrese
sjedišta stranke donosi Glavni odbor LIBRE.

Predstavljanje i zastupanje stranke

Članak 4.

LIBRU predstavlja i zastupa
predsjednik LIBRE.

Potpredsjednici i glavni tajnik
stranke predstavljaju i zastupaju stranku na temelju odluke predsjednika
sukladno odredbama Statuta.

Predsjednik stranke može
ovlastiti i drugog člana stranke za predstavljanje i zastupanje stranke uz
odgovarajuću punomoć.

PodruČje djelovanja

Članak 5.

LIBRA djeluje na području
Republike Hrvatske.

LIBRA surađuje sa svojim
članovima, pristašama i simpatizerima i izvan područja Republike Hrvatske.

LIBRA se može povezati s
političkim i nepolitičkim organizacijama u Republici Hrvatskoj i u inozemstvu.

LIBRA se može učlaniti u
međunarodne političke i nepolitičke organizacije.

Odluke iz stavaka 3. i 4. ovoga
članka donosi Glavni odbor LIBRE.

PeČat,
znak i zastava

Članak 6.

LIBRA ima pečat okruglog oblika
promjera 35 mm, na kojem je polukružno napisano LIBRA – Stranka liberalnih
demokrata, a u sredini pečata je znak stranke.

Ustrojstveni oblici LIBRE imaju
pečat okruglog oblika, na kojem je polukružno napisano LIBRA – Stranka
liberalnih demokrata te sjedište i naziv ustrojstvenog oblika.

LIBRA
može imati više pečata označenih različitim rednim brojevima.

LIBRA
ima znak sljedećeg opisa: na kvadratnoj podlozi zaobljenih vrhova, žute boje
tipa 100Y (0,0,100,0), nalazi se uglato glagoljsko slovo »L« plave boje tipa
100C, 75M (100,75,0,0) te – ispod njega, u istoj širini – naziv »LIBRA« iste
boje i vrste slova »square 721 bold extended bt«; podloga i slova obrubljeni su
tankom bijelom linijom.

LIBRA ima zastavu sljedećeg
opisa: na pravokutnoj podlozi plave boje žuti je znak LIBRE, a ispod njega je,
u bijeloj boji, naziv »STRANKA LIBERALNIH DEMOKRATA« vrste slova »square 721
bold condensed bt«.

NaČini i postupci izbora i imenovanja

Članak
7.

Izbor
dužnosnika i članova tijela LIBRE obavlja se tajnim glasovanjem u pravilu
između više kandidata.

U
postupku izbora dužnosnika LIBRE u kojima se bira samo jedan dužnosnik za izbor
je potrebna natpolovična većina.

U
postupku izbora dužnosnika LIBRE u kojem se bira više dužnosnika ili članova
tijela LIBRE izabrani su oni kandidati koji su dobili najveći broj glasova.

U slučajevima razrješenja prije
isteka mandata izabrani dužnosnici i članovi tijela LIBRE razrješuju se tajnim
glasovanjem.

Pravovaljanost
rada i odluČivanja

Članak 8.

Tijela LIBRE i njenih
ustrojstvenih oblika valjano odlučuju ako je nazočno više od polovine ukupnog broja
članova tijela, osim u slučajevima kada je ovim Statutom drugačije određeno.

Tijela LIBRE i njenih
ustrojstvenih oblika donose odluke natpolovičnom većinom glasova nazočnih
članova, osim u slučajevima kada je ovim Statutom drugačije određeno.

Glava
II. NAČELA

Članak 9.

Osnovno polazište LIBRE jest
uravnoteženi pristup slobodi pojedinca i društva, s ciljem izbjegavanja
prevlasti interesa društva nad pojedincem i obrnuto. Jedino takav uravnoteženi
pristup jamstvo je stvaranja društva liberalne demokracije kao suprotnosti
totalitarizmu i anarhiji.

Članovi LIBRE u političkom će se
djelovanju zalagati za oživotvorenje osnovnih liberalnih postulata:
jednakopravnost svih građana pred zakonom, višestranački i parlamentarni
sustav, trodioba vlasti, sloboda gospodarskog djelovanja, socijalni dijalog i
vjerske slobode, kultura dijaloga, tolerancija, poštivanje i zaštita
različitosti, snaženje lokalne samouprave, afirmacija znanja, kreativnosti i
sposobnosti te osobnog poštenja.

NaČelo statutarnosti akata

Članak 10.

Svi akti LIBRE moraju biti u
skladu sa Statutom LIBRE, a akti nižih tijela i dužnosnika LIBRE moraju biti u
skladu s aktima viših tijela i dužnosnika LIBRE.

Svaki član LIBRE dužan je
pridržavati se odredbi Statuta LIBRE i poštivati odluke nadležnih tijela i
dužnosnika LIBRE.

Sve odluke i akti nadležnih
tijela i dužnosnika LIBRE stupaju na snagu danom donošenja, osim ako u njima
nije drugačije određeno.

Ako je protiv pojedine odluke
ili akta dopuštena žalba ili drugi pravni lijek, oni ne odgađaju stupanje na
snagu odluke ili akta, osim u slučaju isključenja iz stranke.

NaČelo javnosti

Članak 11.

Djelovanje LIBRE je javno, a
očituje se u sudjelovanju članova LIBRE u radu na svim ustrojstvenim razinama stranke,
izvješćivanjem članova LIBRE, uvidom ovlaštenih tijela državne vlasti u
dokumentaciju LIBRE, izdavanjem vlastitih publikacija te objavom dokumenata i
priopćenja o djelovanju LIBRE.

Ovlaštene osobe u stranci imaju
pravo i dužnost izvještavati javnost o političkom djelovanju i o radu LIBRE
prenoseći službene stavove stranke o raznim političkim pitanjima.

Sastanci i sjednice LIBRE su
otvoreni za javnost, osim onih dijelova sastanaka i sjednica na kojima se
iznose podaci koji su službena ili poslovna tajna, na kojima se rješavaju
temeljni unutarstranački odnosi, kao i onih sastanaka i sjednica ili njihovih
dijelova koji su zatvoreni za javnost temeljem odredbi pravilnika ili
poslovnika o radu tijela LIBRE.

SluŽbena i poslovna tajna

Članak 12.

Službenom tajnom LIBRE smatraju
se:

1)
isprave i osobni podaci o članovima LIBRE te dokumentacija o njihovom
političkom djelovanju, podaci o donatorima LIBRE, osim onih isprava, podataka i
dokumenata za objavu kojih je Glavni odbor LIBRE dao odobrenje temeljem prethodnog
pristanka člana ili donatora;

2)
isprave i podaci o općem ili trenutnom financijskom i drugom materijalnom
stanju LIBRE, osim onih isprava i podataka koje je LIBRA dužna dostavljati
nadležnim tijelima državne vlasti;

3)
isprave i podaci naznačeni kao službena tajna od strane drugih pravnih osoba.

Poslovnom
tajnom LIBRE smatraju se:

1)
isprave, podaci i dokumentacija o drugim osobama ili institucijama s kojima
surađuje LIBRA, a nalaze se u privremenom ili trajnom posjedu LIBRE, osim onih
za objavu kojih je Glavni odbor LIBRE dao prethodno odobrenje;

2)
isprave i podaci naznačeni kao poslovna tajna od strane drugih pravnih osoba.

Službenom
ili poslovnom tajnom smatraju se i druge isprave i podaci vezani uz rad i političko
djelovanje LIBRE priopćavanje kojih bi bilo protivno interesima LIBRE i
uspješnom obavljanju službenih poslova, a o čemu odlučuje Glavni odbor LIBRE.

Glava
III. ČLANSTVO

Vrste
Članova

Članak 13.

Članstvo u LIBRI može biti
redovno i počasno.

Redovni
članovi LIBRE s prebivalištem u Republici Hrvat­skoj u pravilu su organizirani
po teritorijalnom načelu, prema mjestu prebivališta ili uobičajenog boravišta,
odnosno u najbližem ustrojstvenom obliku LIBRE, ukoliko u mjestu prebiva­lišta
ili uobičajenog boravišta nema ustrojstvenog oblika LIBRE.

Redovni
članovi LIBRE koji nemaju prebivalište ili uobi­čajeno boravište u Republici
Hrvatskoj upisuju se samo u središ­nju evidenciju članstva LIBRE.

Glavno
tajništvo LIBRE vodi središnju evidenciju članstva LIBRE, a ista je jedina
mjerodavna za utvrđivanje statusa člana LIBRE, kao i ukupnog broja članova
LIBRE.

Osim
središnje evidencije članstva, ustrojstveni oblici stran­ke vode svoju
evidenciju članstva LIBRE i usklađuju je sa središ­njom evidencijom članstva.

Ustanovljena
neusklađenost evidencije članstva pojedinog ustrojstvenog oblika sa središnjom
evidencijom članstva stranke mora se otkloniti u roku od 90 dana.

Glavni
tajnik LIBRE donosi obvezujuće upute o načinu i postupku vođenja evidencija
članstva te o periodičnoj redovitoj provjeri usklađenosti evidencija članstva.

PoČasno
Članstvo

Članak 14.

Počasnim članom LIBRE može
postati osoba zaslužna za razvoj i promicanje liberalne demokracije.

Vijeće LIBRE donosi pojedinačne
odluke o počasnim članovima LIBRE na prijedlog Glavnog odbora LIBRE.

U središnjoj evidenciji članstva
vodi se zaseban popis počasnih članova LIBRE.

REDOVNO
ČLANSTVO

Članak
15.

Redovnim
članom LIBRE može postati hrvatski državljanin koji ispunjava sljedeće uvjete:

–
da ima navršenih 18 godina života i punu poslovnu sposobnost,

–
da u službenu pristupnicu unese istinite podatke i vlasto­ručno je potpiše,

–
da izvršni odbor ogranka, odnosno izvršni odbor podružnice LIBRE, donese odluku
o prijemu u članstvo prema Pravilniku koji donosi Vijeće LIBRE na prijedlog
Glavnog odbora LIBRE.

Svaka
pristupnica pohranjuje se u Glavnom tajništvu LIBRE, a na temelju pristupnice
član LIBRE dobiva iskaznicu LIBRE koju izrađuje Glavno tajništvo LIBRE.

Vijeće
LIBRE na prijedlog Glavnog odbora LIBRE donosi odluku o sklapanju sporazuma s
pojedinom regionalnom ili lokalnom političkom strankama ili inicijativom.

PRAVA
I DUŽNOSTI ČLANA LIBRE

Članak 16.

Prava člana LIBRE jesu:

– sudjelovati u radu LIBRE,

–
birati i biti biran u tijela LIBRE,

–
inicirati osnivanje klubova prema interesnom načelu,

–
dobiti iskaznicu LIBRE,

–
biti izvještavan o radu LIBRE,

–
podnijeti ostavku na dužnost u LIBRI na koju je izabran,

–
istupiti iz LIBRE.

Dužnosti
člana LIBRE jesu:

–
djelovati u skladu sa Statutom i Programom, kao i ostalim općim i drugim aktima
i odlukama nadležnih tijela i dužnosnika LIBRE,

–
štititi interese i ugled LIBRE,

–
redovito plaćati članarinu u skladu s Odlukom o članarini koju donosi Vijeće
LIBRE na prijedlog Glavnog odbora LIBRE.

PRESTANAK
ČLANSTVA

Članak 17.

Članstvo u LIBRI prestaje:

1)
istupanjem iz članstva,

2)
brisanjem iz evidencije članstva,

3)
isključenjem iz članstva.

ISTUPANJE IZ ČLANSTVA

Članak 18.

Za istupanje iz članstva daje se
pisana izjava koja ne mora biti obrazložena, a glavni tajnik stranke na zahtjev
člana izdaje potvrdu o istupanju iz članstva u LIBRI.

BRISANJE
IZ EVIDENCIJE ČLANSTVA

Članak 19.

Brisanje iz evidencije članstva
provodi se:

– ako je prilikom učlanjenja u LIBRU
potpisnik pristupnice dao netočne ili neistinite podatke;

– ako član LIBRE nije platio
članarinu 6 mjeseci nakon što ga je nadležni dužnosnik LIBRE u pismeno upozorio
na obvezu plaćanja članarine.

Protiv brisanja iz evidencije
članstva žalba nije dopuštena, ali se brisani član može ponovo učlaniti u LIBRU
nakon što se otklone razlozi brisanja iz evidencije uz provođenje postupka
učlanjivanja iz članka 15. ovoga Statuta.

Vijeće LIBRE na prijedlog
Glavnog odbora LIBRE donosi Pravilnik o postupku brisanja iz evidencije
članstva LIBRE.

ISKLJUČENJE
IZ ČLANSTVA

Članak 20.

Iz LIBRE se isključuje član
koji:

– ne poštuje Statut i Program
LIBRE, kao i druge opće i pojedinačne akte LIBRE te odluke koje donose nadležna
tijela i dužnosnici LIBRE u okviru svoje nadležnosti;

– ponašanjem, djelovanjem ili
postupanjem nanosi veću štetu interesima ili ugledu pojedinog tijela LIBRE ili
LIBRI u cjelini;

– u javnosti učestalo iznosi
političke stavove koji su u suprotnosti sa Statutom i Programom LIBRE te
odlukama nadležnih tijela i dužnosnika LIBRE u okviru svoje nadležnosti;

– u javnim istupima učestalo
vrijeđa ili kleveće drugog člana LIBRE.

Svaki član LIBRE, uz podršku još
četiri člana može podnijeti pisani zahtjev za isključenjem iz stranke.

Zahtjev iz prethodnog stavka ovog
članka podnosi se Časnom sudu LIBRE putem Glavnog tajništva LIBRE.

Članstvo u stranci isključenom
članu stranke prestaje danom pravomoćnosti odluke o isključenju iz članstva u
stranci.

Osoba koja je isključenjem
prestala biti članom LIBRE ne može se ponovo učlaniti u LIBRU prije isteka roka
od dvije godine od dana pravomoćnosti odluke o isključenju, niti može biti
istaknuta kao kandidat na izborima prije isteka toga roka.

Glava
IV. SREDIŠNJA TIJELA LIBRE

Članak 21.

Središnja tijela LIBRE jesu:

– Konvencija LIBRE,

– Vijeće LIBRE,

– Glavni odbor LIBRE,

– Nadzorni odbor LIBRE,

– Časni sud LIBRE.

A) KONVENCIJA LIBRE

Status,
sazivanje i pravovaljanost rada Konvencije LIBRE

Članak 22.

Konvencija LIBRE je najviše
programsko, statutarno i izborno tijelo LIBRE.

Redovna konvencija LIBRE zasjeda
najmanje jednom u četiri godine, a redovito se održava u roku od 6 mjeseci
nakon održavanja parlamentarnih izbora.

Redovna konvencija LIBRE uvijek
je i izborna konvencija LIBRE.

Vijeće LIBRE može na prijedlog
Glavnog odbora LIBRE odlučiti da se redovna Konvencija LIBRE održi i nakon roka
od četiri godine od dana održavanja prethodne izborne konvencije, ali ne duže
od šest mjeseci.

Konvencija LIBRE može
pravovaljano raditi ako je nazočno više od polovice članova Konvencije LIBRE, a
odluke se donose natpolovičnom većinom glasova nazočnih članova, osim u sluča­jevima
kada je ovim Statutom drugačije određeno.

SASTAV
KONVENCIJE LIBRE

Članak 23.

Članovi Konvencije LIBRE su
izabrani predstavnici ustrojstvenih oblika LIBRE, članovi Vijeća,Kandidacijske
komisije i Verifikacijske komisije LIBRE.

Odluku o broju i načinu izbora
članova Konvencije LIBRE koji su predstavnici ustrojstvenih oblika LIBRE iz
stavka 1. ovoga članka donosi Vijeće LIBRE na prijedlog Glavnog odbora LIBRE
najkasnije 60 dana prije održavanja Konvencije LIBRE.

Djelokrug poslova Konvencije LIBRE

Članak 24.

Konvencija LIBRE obavlja
sljedeće poslove:

– donosi Program i Statut LIBRE
te odlučuje o njihovim izmjenama;

– usvaja deklaracije i
rezolucije,

– donosi Poslovnik Konvencije
LIBRE te odluke i druge akte iz svoje nadležnosti,

– bira i razrješuje predsjednika
i potpredsjednike LIBRE, članove Vijeća i Glavnog odbora, prihvaća izvješće
predsjednika LIBRE o radu LIBRE u razdoblju između zasjedanja Konvencije LIBRE,

– prihvaća izvješća o radu
središnjih tijela LIBRE,

– tumači odredbe Statuta i
drugih akata Konvencije LIBRE,

– dodjeljuje priznanja
pojedincima, tijelima te pravnim i drugim osobama za osobit doprinos radu
LIBRE,

– imenuje komisije, odbore i
druga radna tijela te im odre­đuje zadaće,

– odlučuje o drugim pitanjima
koja se tiču LIBRE.

U slučaju da prilikom izbora
članova tijela ili dužnosnika LIBRE iz stavka 1. ovoga članka, dva ili više
kandidata dobiju isti broj glasova za određeno mjesto u pojedinom tijelu ili za
određeno dužnosničko mjesto, izbor obavlja Izborna komisija ždrijebom i o tome
izvještava Konvenciju LIBRE.

Kandidacijska
komisija

Članak 25.

Vijeće LIBRE imenuje
predsjednika i četiri člana Kandidacijske komisije koja nadzire postupak
kandidiranja za dužnosnike i članove u tijelima LIBRE koje bira Konvencija
LIBRE.

Kandidature moraju biti
dostavljene Kandidacijskoj komisiji najkasnije 15 dana prije održavanja
Konvencije LIBRE.

Kandidature na samoj Konvenciji
LIBRE mogu se isticati jedino pod uvjetom da u roku iz prethodnog stavka nije
dostavljen dovoljan broj valjanih kandidatura.

Vijeće LIBRE donosi Poslovnik o
radu Kandidacijske komisije.

Verifikacijska komisija

Članak 26.

Vijeće LIBRE imenuje predsjednika
i četiri člana Verifikacijske komisije koja nadzire pravovaljanost postupka
verifikacije članova Konvencije LIBRE i utvrđuje broj članova Konvencije LIBRE
potreban za pravovaljan rad i pravovaljano odlučivanje.

Vijeće LIBRE donosi Poslovnik o radu Verifikacijske
komisije.

Izborna komisija

Članak 27.

Konvencija LIBRE imenuje
predsjednika i šest članova Izborne komisije koja provodi i nadzire postupak
izbora za dužnosnike i članove u tijelima LIBRE koje bira Konvencija LIBRE.

Vijeće LIBRE donosi Poslovnik o
radu Izborne komisije.

KOMISIJA ZA PRITUŽBE

Članak 28.

Konvencija LIBRE imenuje
predsjednika i četiri člana Komisije za pritužbe kojoj se mogu uputiti
prigovori zbog nepravilnosti u radu Konvencije LIBRE.

Vijeće LIBRE donosi Poslovnik o
radu Komisije za pritužbe.

SAZIVANJE KONVENCIJE LIBRE

Članak 29.

Redovnu konvenciju LIBRE saziva
predsjednik LIBRE. Redovna konvencija LIBRE zasjeda najmanje jednom u četiri
godine, osim u slučajevima predviđenim ovim Statutom.

Vijeće LIBRE saziva Izvanrednu
konvenciju LIBRE:

– ako na održanoj izbornoj
konvenciji LIBRE predsjednik LIBRE nije izabran,

– ako predsjednik LIBRE ne
sazove izbornu Konvenciju LIBRE nakon isteka roka od četiri godine od dana
održavanja prethodne izborne Konvencije, a Vijeće nije donijelo odluku o odgodi
prema odredbama ovoga Statuta;

– ako tako odluči dvije trećine
članova Vijeća LIBRE;

– ako petina članova LIBRE
vlastoručnim potpisima podnesu obrazloženi zahtjev za održavanjem Konvencije s
prijedlogom dnevnog reda;

– ako skupštine dvadeset
ogranaka iz najmanje pet županija podnesu obrazloženi zahtjev za održavanjem
Konvencije s prijed­logom dnevnog reda.

Nadzorni odbor LIBRE saziva
Konvenciju LIBRE ako se Vijeće LIBRE nije sastalo četiri mjeseca; u tom slučaju
Nadzorni odbor preuzima ovlasti Vijeća u pripremi Konvencije LIBRE.

U slučajevima iz stavaka 4. i 5.
ovoga članka Konvencija LIBRE mora se održati u roku od 120 dana od dana kada
su stečeni uvjeti za sazivanje Konvencije LIBRE.

NAČIN IZBORA DUŽNOSNIKA I ČLANOVA TIJELA

Članak 30.

Predsjednik i dva
potpredsjednika LIBRE biraju se na zasebnoj listi; kandidat s najviše glasova
članova Konvencije LIBRE postaje predsjednikom LIBRE, a sljedeća dva kandidata
po broju glasova postaju potpredsjednicima LIBRE.

Predsjednik Vijeća, četiri člana
Glavnog odbora, potpred­sjednik Vijeća i 20 članova Vijeća biraju se na
zasebnoj listi; kandidat s najviše glasova postaje predsjednikom Vijeća, iduća
četiri kandidata po broju glasova članovima Glavnog odbora, idući kandidat
potpredsjednikom Vijeća, a idućih dvadeset kandidata članovima Vijeća.

Kandidati se imaju pravo
kandidirati na obje liste.

B) PREDSJEDNIK I
POTPREDSJEDNICI LIBRE

PREDSJEDNIK LIBRE

Članak 31.

Predsjednik
LIBRE upravlja strankom i odlučuje o svim tekućim poslovima vezanim uz neposredno
upravljanje strankom, a u dogovoru s članovima Glavnog odbora LIBRE.

Predsjednik
LIBRE:

–
predstavlja i zastupa LIBRU,

–
provodi politiku LIBRE sukladno Programu i Statutu LIBRE, odlukama nadležnih
tijela LIBRE i u tu svrhu donosi provedbene odluke,

–
nadzire provođenje Programa i Statuta LIBRE te odluka nadležnih tijela LIBRE,

–
predlaže Glavnom odboru donošenje odluke o raspuštanju Izvršnog odbora
ustrojstvenog oblika LIBRE ako postupa suprotno Statutu LIBRE ili odlukama
nadležnih tijela ili dužnosnika LIBRE, a u takvom slučaju donosi odluku o
sazivanju izborne skupštine ustrojstvenog oblika LIBRE, koja se mora održati u
roku od 60 dana od dana raspuštanja za ogranak odnosno 90 dana za podružnicu,

– u
slučaju iz prethodnog stavka ovoga članka predlaže Glav­nom odboru LIBRE
imenovanje povjerenika koji organizira izbornu skupštinu ustrojstvenog oblika
LIBRE;

–
saziva i vodi sjednice Glavnog odbora LIBRE i potpisuje akte Glavnog odbora
LIBRE;

–
skrbi o suradnji Vijeća LIBRE i Glavnog odbora LIBRE,

–
daje izjave za javnost u ime LIBRE;

–
Konvenciji LIBRE i Vijeću LIBRE podnosi izvještaj o radu LIBRE.

POTPREDSJEDNICI LIBRE

Članak 32.

LIBRA ima dva potpredsjednika.

Potpredsjednici LIBRE zamjenjuju
predsjednika LIBRE po njegovoj ovlasti i mogu biti zaduženi za provođenje
politike u pojedinim programskim područjima.

C) VIJEĆE LIBRE

SASTAV I NAČIN IZBORA

Članak 33.

Vijeće LIBRE najviše je
političko i programsko tijelo LIB­RE između dviju Konvencija LIBRE.

Vijeće LIBRE sastoji se od
članova izabranih na Konvenciji LIBRE i članova po funkciji.

Na Konvenciji LIBRE bira se
predsjednik i potpredsjednik Vijeća te 20 članova Vijeća LIBRE; članovi Vijeća
po funkciji su predsjednik i potpredsjednici LIBRE, članovi Glavnog odbora
LIBRE, predsjednici podružnica te članovi LIBRE koji su saborski zastupnici i
zamjenici ministara.

Vijeće saziva predsjednik
Vijeća, a prva sjednica novoizabranog Vijeća mora se održati najkasnije u roku
od 60 dana nakon Konvencije LIBRE.

Vijeće ima tajnika kojeg imenuje
na prijedlog predsjednika Vijeća.

Rad Vijeća uređuje se
Poslovnikom koji se usvaja na prvoj sjednici Vijeća.

Djelokrug
poslova VijeĆa LIBRE i sazivanje sjednica

Članak 34.

Vijeće LIBRE:

– donosi odluke i zaključke te daje
preporuke Glavnom odboru LIBRE temeljem Programa i Statuta LIBRE te program­skih
dokumenata Konvencije LIBRE,

– raspravlja i odlučuje o
prihvaćanju izvještaja predsjednika LIBRE,

– pripema dokumente za
Konvenciju LIBRE,

– odlučuje o povezivanju LIBRE s
drugim političkim ili nepolitičkim organizacijama i o učlanjivanju LIBRE u među­narod­ne
političke ili nepolitičke organizacije,

– donosi odluku o stupanju u
koaliciju na državnoj razini i istupanju iz nje,

– odlučuje o kandidatu za
predsjednika Republike Hrvatske, kandidatu za predsjednika Hrvatskoga Sabora i
kandidatu za predsjednika Vlade Republike Hrvatske,

– donosi Pravilnik o postupku
kandidiranja za Hrvatski sabor i predstavnička tijela županija, gradova i
općina,

– utvrđuje kandidate i liste
kandidata za Hrvatski sabor,

– na prijedlog Glavnog odbora
LIBRE, određuje zamjenika u slučaju da izabrani zastupnik u Hrvatskom saboru
prestane obnašati dužnost,

– bira Glavnog tajnika LIBRE,

– određuje uvjete i mjerila za
dodjeljivanje priznanja pojedincima, tijelima te pravnim osobama za osobit
doprinos radu LIBRE,

– bira vršitelja dužnosti
predsjednika LIBRE ako izabrani predsjednik prestane obnašati dužnost,

– obavlja i druge poslove
predviđene Statutom i drugim aktima LIBRE.

Vijeće zasjeda najmanje jednom u
tri mjeseca, a sjednice saziva predsjednik Vijeća.

Predsjednik Vijeća može pozvati
istaknute stručnjake i javne djelatnike da sudjeluju u radu Vijeća LIBRE.

O administrativnim i stručnim
poslovima Vijeća LIBRE brine se tajnik Vijeća LIBRE, a tehničku pomoć osigurava
Glavno tajništvo LIBRE.

D) GLAVNI ODBOR LIBRE

SASTAV GLAVNOG ODBORA

Članak 35.

Glavni odbor LIBRE je najviše
izvršno tijelo LIBRE, koje koordinira i provodi cjelokupnu politiku LIBRE, te
samostalno odlučuje u okviru Programa i Statuta LIBRE, te programskih
dokumenata LIBRE, a odgovorno je za svoj rad Vijeću LIBRE.

Glavni odbor LIBRE čine
predsjednik i dva potpredsjednika LIBRE, predsjednik Vijeća, Glavni tajnik,
četiri na Konvenciji LIBRE izabrana člana, članovi Vlade Republike Hrvatske,
članovi Predsjedništva Hrvatskoga sabora te predsjednik Kluba zastupnika LIBRE
u Hrvatskom Saboru.

Djelokrug
Glavnog odbora LIBRE

Članak 36.

Glavni odbor LIBRE obavlja
sljedeće poslove:

– političkim djelovanjem
ostvaruje programske dokumente i Statut LIBRE,

– predlaže Vijeću stupanje u
parlamentarne koalicije odnosno koalicijske vlade te istupanje iz istih;

– predlaže Vijeću kandidata za
predsjednika Republike Hrvatske, kandidate i liste kandidata za Hrvatski sabor,
kandidata za predsjednika Hrvatskog Sabora, kandidata za predsjednika Vlade
Republike Hrvatske, kandidate za ministre, zamjenike ministara, pomoćnike i
tajnike ministarstava, kandidate za ravnatelje državnih upravnih organizacija
kao i kandidate za članove uprave i nadzorna tijela državnih poduzeća,

– ako se zbog kratkoće vremena
ili zbog naglo promijenjenih političkih okolnosti ne može sastati Vijeće LIBRE
donosi odluku o izbornim koalicijama na izborima za Hrvatski Sabor na temelju
strateških odluka Vijeća LIBRE o suradnji s drugim političkim strankama,

– potvrđuje osnivanje interesnih
klubova,

– brine se o ustrojstvu,
članstvu i napretku LIBRE,

– potiče tijela LIBRE na
donošenje odluka iz svoje nadležnosti,

– pokreće glasilo i druge
publikacije,

– odlučuje o službenoj i
poslovnoj tajni LIBRE,

– odlučuje o promjeni adrese
sjedišta LIBRE,

– pribavlja i raspoređuje
sredstva za djelovanje LIBRE,

– osniva poduzeća i raspolaže
njima uz suglasnost Vijeća LIBRE,

– donosi odluke o ulaganju
kapitala i imenuje osobe u uprave poduzeća.

Članak
37.

Glavni odbor LIBRE zasjeda
najmanje jednom mjesečno, a sjednice saziva predsjednik LIBRE.

O administrativnim i stručnim
poslovima Glavnog odbora LIBRE brine Glavno tajništvo LIBRE.

E) GLAVNO TAJNIŠTVO LIBRE

GLAVNI TAJNIK LIBRE

Članak 38.

Glavni tajnik LIBRE rukovodi radom
Glavnog tajništva LIBRE sukladno odlukama Glavnog odbora LIBRE kojemu je
odgovoran za rad.

Glavno tajništvo LIBRE obavlja
administrativne, financijske, tehničke i stručne poslove sukladno odlukama
Glavnog odbora LIBRE.

Glavni tajnik predlaže Glavnom
odboru zasnivanje radnih odnosa i visinu plaća zaposlenika u Glavnom tajništvu
LIBRE.

Glavni tajnik predlaže Glavnom
odboru godišnji plan prihoda i rashoda.

Glavni tajnik predlaže Glavnom
odboru Pravilnik o ustrojstvu i načinu rada Glavnog tajništva LIBRE.

F) NADZORNI ODBOR LIBRE

Članak 39.

Nadzorni odbor LIBRE ima
predsjednika i četiri članova koje bira Vijeće LIBRE između svojih članova.

Konstituirajuću sjednicu
Nadzornog odbora LIBRE saziva predsjednik u roku od 30 dana nakon početka rada
Vijeća LIBRE.

Sva tijela i dužnosnici LIBRE
dužni su Nadzornom odboru LIBRE na njegov zahtjev dati na uvid sve dokumente iz
područja svog djelovanja.

Nadzorni odbor LIBRE neposredno
je odgovoran Konvenciji LIBRE, a između dviju Konvencija LIBRE Vijeću LIBRE.

Djelokrug rada Nadzornog odbora

Članak 40.

Nadzorni odbor LIBRE ocjenjuje
da li su odluke i rad tijela i dužnosnika LIBRE sukladni zakonima i drugim
propisima Republike Hrvatske te da li se sredstvima LIBRE raspolaže zakonito,
uredno i namjenski.

Nadzorni odbor LIBRE odlučuje o
žalbama protiv odluka i postupanja nadzornih odbora LIBRE na nižim razinama
ustroja.

Nadzorni odbor LIBRE donosi
Pravilnik o radu nadzornih odbora na nižim razinama ustroja.

Nadzorni odbor LIBRE preuzima
ovlasti nadzornih odbora na nižim razinama ako su ispunjenje pretpostavke
predviđene ovim Statutom.

Nadzorni odbor LIBRE može
angažirati stručnjake radi vještačenja u određenim slučajevima.

U svom radu Nadzorni odbor LIBRE
usko surađuje s Časnim sudom LIBRE.

G) ČASNI SUD LIBRE

Članak 41.

Časni sud LIBRE ima predsjednika
i četiri člana koje bira Konvencija LIBRE.

Konstituirajuću sjednicu Časnog
suda LIBRE saziva predsjednik u roku od 30 dana od dana održavanja Konvencije
LIBRE.

Sva tijela i dužnosnici LIBRE
dužni su Časnom sudu LIBRE na njegov zahtjev dati na uvid sve dokumente iz
područja svog djelovanja, a koji su vezani uz razrješenje zahtjeva koji je pred
Časnim sudom LIBRE.

DJELOKRUG
POSLOVA ČASNOG SUDA

Članak 42.

Časni sud LIBRE provodi
disciplinski postupak protiv člana LIBRE koji je svojim ponašanjem naštetio
ugledu LIBRE, te može izreći jednu od tri moguće disciplinske mjere:

– opomenu,

– suspenziju s funkcije člana
tijela LIBRE ili dužnosti u LIBRI i

– isključenje iz stranke.

Na opomenu i suspenziju s
funkcije člana tijela LIBRE ili dužnosti u LIBRI, kao lakših disciplinskih
mjera, nezadovoljni član, kojem je izrečena takva disciplinska mjera, može
podnijeti žalbu u roku od 15 dana Glavnom odboru LIBRE, koji o žalbi mora
odlučiti u roku od 30 dana nakon zaprimanja žalbe; odluka Glavnog odbora je
konačna.

Na isključenje iz stranke, kao
najtežu disciplinsku mjeru, nezadovoljni član, kojem je izrečena takva
disciplinska mjera, može u roku od 15 dana podnijeti žalbu Vijeću LIBRE putem
Glavnog tajništva; Vijeće mora o žalbi odlučiti u roku od 60 dana od dana
zaprimanja žalbe u Glavnom tajništvu; odluka Vijeća je konačna.

Glava
V. USTROJSTVENI OBLICI LIBRE

Članak 43.

LIBRA se teritorijalno ustrojava
sljedećim ustrojstvenim oblicima:

– podružnica – na području jedne
ili više županija i na području Grada Zagreba,

– ogranak – na području jedne
ili više jedinica lokalne samouprave.

Članak 44.

Ogranak se ustrojava unutar
podružnice.

Ustrojstveni oblici mogu se
nazvati po županiji ili regiji odnosno imenu jedinice lokalne samouprave.

Članak
45.

Odluku o osnivanju podružnice
odnosno ogranka LIBRE donosi glavni odbor LIBRE.

Za osnivanje podružnice potrebna
su najmanje tri osnovana ogranka.

Osnovana podružnica može se,
odlukom Glavnog odbora LIBRE, preustrojiti (povećati ili smanjiti područje
odnosno broj članova izvršnog tijela ili promijeniti naziv).

Članak
46.

Za osnivanje ogranka potrebno je
najmanje sedam članova LIBRE.

Članak 47.

Glavni odbor LIBRE može za
područje na kojem još nije osnovan ustrojstveni oblik LIBRE imenovati
povjerenika ili povjerenstvo i odrediti mu ovlasti.

Članak 48.

Ustrojstveni oblici, dužnosnici
i imenovani povjerenici odnosno povjerenstva djeluju prema Pravilniku o radu
ustrojstvenih oblika LIBRE koji donosi Glavni odbor LIBRE.

A) Tijela ustrojstvenih oblika

Članak 49.

Tijela ustrojstvenih oblika su
skupština, izvršni odbor i nadzorni odbor.

Skupština

Članak 50.

Skupština je najviše programsko
i izborno tijelo ustrojstvenog oblika.

Skupštinu čine članovi
ustrojstvenog oblika koji se prijave predsjedniku ustrojstvenog oblika ili
verifikacijskoj komisiji, ali ne manje od broja članova potrebnog za osnivanje
ustrojstvenog oblika.

Svi članovi moraju najmanje
sedam dana ranije pisanim putem biti obaviješteni o mjestu i vremenu održavanja
te o predloženom dnevnom redu skupštine.

Članak
51.

Skupštinu saziva i vodi
predsjednik ustrojstvenog oblika.

Skupština se saziva:

– na temelju odluke izvršnog
odbora,

– ako se izvršni odbor nije
sastao više od tri mjeseca,

– ako je izvršni odbor iskazao
nepovjerenje predsjedniku ustrojstvenog oblika,

– ako jedna polovina članova
izvršnog odbora podnese ostavku,

– ako sazivanje zahtijeva
najmanje jedna trećina članova ustrojstvenog oblika uz predloženi dnevni
red,

– ako tako odredi Glavni odbor
LIBRE.

Ako predsjednik ustrojstvenog oblika
ne sazove skupštinu i ona se ne održi u roku od 15 dana od dana ispunjenja
barem jednog od uvjeta iz prethodnog stavka, tada skupštinu saziva nadzorni
odbor ustrojstvenog oblika i ona se mora održati u daljnjem roku od 30 dana.

Ako nadzorni odbor ustrojstvenog
oblika propusti rok iz prethodnog stavka, tada skupštinu podružnice saziva
Glavni odbor LIBRE, a skupštinu ogranka izvršni odbor podružnice, i ona se mora
održati u daljnjem roku od 30 dana.

U slučajevima iz stavka 2.
alineje 2., 3. i 4. ovoga članka skupština mora biti izborna.

Članak
53.

Skupština obavlja sljedeće
poslove:

– donosi program rada za
razdoblje između dviju skupština,

– bira i razrješuje dužnosnike
te članove izvršnog i nadzornog odbora,

– odlučuje o prihvaćanju
izvješća predsjednika ustrojstvenog oblika o radu ustrojstvenog oblika u
razdoblju između dviju skupština,

– bira članove radnih tijela
skupštine,

– odlučuje i o drugim pitanjima
određenima Pravilnikom o radu.

Ako skupština ne prihvati
izvješće predsjednika o radu ustrojstvenog oblika, predsjedniku prestaje
mandat.

Članak 54.

Izborna skupština ustrojstvenog
oblika održava se najmanje jedamput tijekom četiri godine odnosno najkasnije
šest mjeseci nakon održavanja redovitih izbora za predstavnička tijela jedinica
regionalne (područne) odnosno lokalne samouprave.

Ukoliko se izborna skupština
podružnice ne održi u roku iz stavka 1. ovoga članka, tada izbornu skupštinu
saziva predsjednik LIBRE.

Ukoliko se izborna skupština
ogranka ne održi u roku iz stavka 1. ovoga članka, tada izbornu skupštinu
saziva predsjednik podružnice.

Ako izborna skupština ne izabere
predsjednika, izvršni odbor bira vršitelja dužnosti predsjednika, natpolovičnom
većinom svih svojih članova i saziva izbornu skupštinu koja se treba održati u
roku od 3 mjeseca.

Članak 55.

U slučajevima iz članka 53.
stavka 2. i članka 54. stavka 4. voditelj skupštine saziva izvršni odbor i vodi
ga do izbora vršitelja dužnosti predsjednika.

Sjednica izvršnog odbora iz
stavka 1. ovoga članka mora se održati u roku od tri dana od dana održavanja
skupštine.

Izvršni
odbor

Članak 56.

Izvršni odbor je izvršno
političko tijelo ustrojstvenog oblika.

Izvršni odbor se sastaje
najmanje jedamput u dva mjeseca.

Članak 57.

Izvršni odbor podružnice čine:

– dužnosnici ustrojstvenog oblika:
predsjednik, potpredsjednik, tajnik i blagajnik,

– izabrani članovi prema odluci
Glavnog odbora LIBRE o broju između 5 i 15 članova koji se biraju,

– članovi svih središnjih
stranačkih tijela iz ustrojstvenog oblika,

– predsjednici ogranaka iz područja
podružnice odnosno lokalnog ogranka,

– svi državni dužnosnici iz
ustrojstvenog oblika,

– svi članovi na dužnosti i
članstvu u izvršnom i predstav­ničkom tijelu jedinice regionalne (područne)
samouprave.

Članak 58.

Izvršni odbor ogranka čine:

– dužnosnici ogranka:
predsjednik, potpredsjednik, tajnik i blagajnik,

– tri izabrana člana,

– članovi svih središnjih
stranačkih tijela iz ustrojstvenog oblika,

– svi državni dužnosnici iz
ustrojstvenog oblika,

– svi članovi na dužnosti i
članstvu u izvršnom i predstavničkom tijelu jedinice lokalne samouprave.

Članak 59.

Djelokrug rada izvršnih odbora
ustrojstvenih oblika određuje se Pravilnikom o radu ustrojstvenih oblika LIBRE.

Nadzorni odbor

Članak 60.

Nadzorni odbor podružnice ima
predsjednika i četiri člana, a ogranka predsjednika i dva člana koje bira
skupština ustrojstvenog oblika.

Članstvo u nadzornom odboru
isključuje obnašanje ostalih dužnosti i članstvo u izvršnom odboru.

Članak
61.

Nadzorni odbor ocjenjuje jesu li
odluke i rad dužnosnika i tijela ustrojstvenog oblika u suglasju sa zakonima i
drugim propisima Republike Hrvatske, te raspolaže li se sredstvima
ustrojstvenog oblika zakonito, uredno i namjenski.

Svi dužnosnici i tijela
ustrojstvenog oblika dužna su na zahtjev nadzornog odbora dati na uvid sve dokumente
iz područja svojeg djelovanja.

Nadzorni odbor postupa i prema
Pravilniku o radu nadzornih odbora LIBRE kojim se detaljnije uređuju njegove
ovlasti i način rada.

Članak 62.

Nadzorni odbor neposredno je
odgovoran skupštini, kojoj predsjednik nadzornog odbora podnosi izvješće o
radu.

Ako skupština ne izabere
nadzorni odbor ili se broj članova nadzornog odbora smanji ispod tri kod
podružnice odnosno dva kod ogranka, sve ovlasti i obveze nadzornog odbora
preuzima Nadzorni odbor LIBRE.

B) DuŽnosnici ustrojstvenih oblika

Članak 63.

Dužnosnici ustrojstvenih oblika
jesu: predsjednik, potpredsjednik, tajnik, blagajnik i predsjednik nadzornog
odbora.

Dužnosti, ovlasti i odgovornosti
dužnosnika ustrojstvenih oblika određuju se Pravilnikom o radu ustrojstvenih oblika
LIBRE.

Glava
VI. MANDAT IZABRANIH TIJELA I DUŽNOSNIKA

TRAJANJE MANDATA

Članak 64.

Članovi svih izabranih tijela
LIBRE i izabrani dužnosnici LIBRE biraju se na razdoblje do sljedeće izborne
konvencije LIBRE, odnosno do sljedeće skupštine nižeg ustrojstvenog oblika
LIBRE.

IMENOVANJE
VRŠITELJA DUŽNOSTI

Članak 65.

U slučaju da bilo koji dužnosnik
ili član tijela LIBRE iz bilo kojeg razloga prestane obnašati dužnost, na
njegovo mjesto bira se vršitelj dužnosti.

Izbor
iz prethodnog stavka obavlja:

1) Vijeće LIBRE na središnjoj ustrojstvenoj razini
LIBRE,

2) Izvršni odbor podružnice LIBRE na razini
podružnice,

3) Izvršni odbor ogranka LIBRE na razini ogranka.

Izbor vršitelja dužnosti obavlja se tajnim glasovanjem
nadležnog tijela, a za izbor je potrebna natpolovična većina svih članova tog
tijela.

Prava i obveze vršitelja dužnosti jednaka su pravima i
obvezama izvornog nositelja određene dužnosti.

Glava VII. KLUBOVI
ZASTUPNIKA, KLUBOVI ČLANOVA SKUPŠTINE I KLUBOVI VIJEĆNIKA

OSNIVANJE I DJELOVANJE
KLUBOVA LIBRE U PREDSTAVNIČKIM TIJELIMA

Članak 66.

Zastupnici LIBRE u Hrvatskom Saboru, članovi LIBRE u
županijskoj skupštini, članovi LIBRE u Gradskoj skupštini Grada Zagreba,
vijećnici LIBRE u vijećima jedinica lokalne i mjesne samouprave radi skladnijeg
i efikasnijeg djelovanja osnivaju klub zastupnika LIBRE, klub članova LIBRE u
županijskoj skupštini, klub članova LIBRE u Gradskoj skupštini Grada Zagreba,
odnosno klub vijećnika LIBRE u jedinicama lokalne i mjesne samouprave.

Na prvoj sjednici, a koju saziva i kojom predsjedava
dobno najstariji zastupnik, član ili vijećnik, članovi kluba izabiru
predsjednika kluba te natpolovičnom većinom nazočnih donose Pravilnik o radu
kluba.

Klubovi zastupnika, članova odnosno vijećnika mogu se
formirati zajednički s klubovima drugih političkih stranaka.

Glava VIII. SREDSTVA ZA
RAD
I POSLOVANJE

STJECANJE SREDSTAVA

Članak
67.

LIBRA
stječe prihode iz sljedećih izvora: članarina, dobrovoljnih priloga, državnog
proračuna, proračuna jedinica lokalne samouprave i uprave, izdavačke djelatnosti,
prodaje propagandnog materijala, organizacije stranačkih manifestacija, dobiti
poduzeća čiji je vlasnik, kao i drugih izvora koji su dozvoljeni temeljem
zakona i drugih propisa.

Glava IX. PRESTANAK RADA
LIBRE

NAČIN PRESTANKA RADA I RASPODJELA
IMOVINE

Članak 68.

LIBRA
prestaje djelovati na način utvrđen zakonom.

Nakon
prestanka djelovanja sva imovina LIBRE pripada ravnomjerno Hrvatskom Caritasu i
Hrvatskom crvenom križu.

Glava X. PRIJELAZNE I ZAVRŠNE
ODREDBE

NAČIN PREDLAGANJA STATUTA I
NJEGOVIH PROMJENA

Članak 69.

Prijedlog promjena i prijedlog
novog Statuta LIBRE mogu dati Vijeće LIBRE, Glavni odbor LIBRE, tri izvršna
odbora podružnice LIBRE ili 10 izvršnih odbora ogranaka iz najmanje tri
županija.

Amandmane na prijedlog Statuta
LIBRE mogu dati tijela na svim razinama LIBRE te svaki član LIBRE u skladu s
provedbenim uputama koje određuje Glavni tajnik LIBRE.

S prijedlogom promjene ili
prijedlogom novog Statuta moraju biti upoznati svi niži ustrojstveni oblici
LIBRE najmanje 30 dana prije održavanja Konvencije LIBRE koja će odlučivati o
tim promjenama ili novom Statutu LIBRE.

ODRŽAVANJE
PRVE KONVENCIJE LIBRE

Članak 70.

Prva konvencija LIBRE mora se
održati prije idućih parlamentarnih izbora a najkasnije godinu dana od dana
održavanja Osnivačke konvencije LIBRE.

Popuna
Vijeća LIBRE do prve Konvencije LIBRE

Članak
71.

Vijeće
LIBRE može prije ustrojavanja podružnice LIBRE izabrati po jednog člana Vijeća
iz svake županije.

Odredba
stavka 1. ovoga članka vrijedi samo prije održava­nja prve Konvencije LIBRE.

Izbor
dužnosnika i članova tijela LIBRE na Osnivačkoj konvenciji LIBRE

Članak
72.

Izbor
dužnosnika i članova tijela LIBRE na Osnivačkoj konvenciji LIBRE obavlja se
javnim glasovanjem temeljem kandidacijskih lista koje predlaže Poticajni krug
za osnivanje stranke liberalnog političkog usmjerenja.

Kandidacijske
liste iz prethodnog stavka predlažu se za sve dužnosnike i tijela LIBRE za koje
je ovim Statutom propisan izbor na Konvenciji LIBRE.

TUMAČENJE
STATUTA LIBRE

Članak 73.

Izvorno tumačenje Statuta LIBRE
daje Konvencija LIBRE, a između održavanja dviju Konvencija LIBRE, tumačenje
daje Vijeće LIBRE.

STUPANJE
NA SNAGU STATUTA LIBRE

Članak 74.

Ovaj Statut stupa na snagu danom
donošenja.

Zagreb,
21. rujna 2002.

Predsjednik Radnog predsjedništva                     Predsjednik

 Osnivačke konvencije
LIBRE                            LIBRE

Statut, NN 124/2002-2019